कुछ देर तक हरिवंशजी हाथ पकड़ समझने की कोशिश करते रहे और फिर नाम बता दिये. वह हाथ हटा लिया आंख से, खुश हो गया. बोलने लगा कि मरदे तु तो 30 साल बाद हाथ छू के, आवाज से पहचान लेलअ. का तो सांसद बन गईल बाड़अ. इस प्रसंग को बताने का मतलब यह नहीं कि उनके कामों में यह गिना रहा हूं. कामों पर आता हूं लेकिन यह एक प्रसंग इसलिए बताया कि अब के समय में नेता बनकर, सांसद बनकर इतना साधारण बने रहना, आम आदमी की तरह ही बिना डर—भय के रहना, आम आदमी की तरह ही कतार में लगने का अभ्यास बनाये रखना अपने आप में एक काम होता है. ना उम्मीदी के दौर से गुजर रहे राजनीति में एक उम्मीद जगाता है. कुछ कुतर्क करेंगे कि यह सब तो दिखाने के लिए होता है. दिखाने के लिए होता तो वे भी एक सोशल मीडिया मैनेजर रखते और ऐसी चीजों की तसवीर डालते. सांसद बनने के बाद सबसे पहले अपनी पूरी संपत्ति सार्वजनिक किये. अखबार में छापकर. यह तो एक प्रसंग था. ऐसे अनेकानेक प्रसंग हैं राज्यसभा सांसद बनने के बाद से.